Borghild Arnesen

Borghild Arnesen (født 1872, død 1950) var en norsk maler og siselør, som var mest kjent for dekorativt metallarbeid .

Tidlig liv og karriere 
Arnesen ble født i Sarpsborg 30. april 1872. Hun var datter av organisten Hans Adolf Arnesen. Som 20-åring flyttet hun til Kristiania for å studere ved den Kongelige Tegneskole . Deretter studerte hun ved Harriet Backer og Asta Nørregaards malerskole i ett år . I 1895 flyttet hun til Paris for å studere ved Académie Delecluse. Under et studieopphold i Roma i 1898 ble hun interessert i metallarbeid. Fra ca. 1900 gikk hun i lære hos den franske emaljekunstneren Armand Point i  Fontainebleau, utenfor Paris . Noen år etter at hun startet som student av Point, holdt hun sine første metallarbeidutstillinger i Paris og Oslo. Sett bort fra noen korte turer til Oslo, levde Borghild mesteparten av livet sitt i Frankrike. Først i nærheten av Paris frem til 1930, og senere i Nice .

Det er først og fremst metallarbeidene som har gjort Borghild kjent i Skandinavia og Frankrike. Materialet som ble brukt var ofte forsølvet kobber, og verkene hennes ble skapt med ulike teknikker, som siselering og cuivre repoussée. Hun lagde ofte bruksting som skrin, toalettstell, fat, rammer. Hun hadde flere separat- og kollektivutstillinger i løpet av karrieren. I Thielska galleriet i Stockholm finnes blant annet et kaffe- og teservice i sølv . I 1907 lagde Arnesen kalk, disk, et åttekantet dåpsfat, vinkasse, brøkeske og alterstaker til Frogner kirke . Nasjonalmuseet har flere av Arnesens verker i sin samling . 
 
Borghild døde i Oslo 2. september 1950.

Inspirasjon 
Arnesen hentet inspirasjon til sine verker fra eventyr, religiøse fortellinger, bøker og museumsobjekter. Hun ble inspirert av Kiplings Jungelboken og H.C Andersens eventyr. Hun var også interessert i eldre meksikansk kunst og teosofi. Verkene på Nasjonalmuseet viser Arnesens interesse for religion og mytologi, med temaer fra Jesu dåp og Atlantis, og inspirasjon fra klassisk indisk kunst .

Utstillinger i samtiden

Separatutstillinger 

 Blomqvists Kunsthandel, Oslo, 1903
 Blomqvists Kunsthandel, Oslo, 1911
 Blomqvists Kunsthandel, Oslo, 1928
 Blomqvists Kunsthandel, Oslo, 1946
 Paris, 1903, eget atelier
 Paris, 1904, eget atelier
 Halléns Kunsthandel, Stockholm, 1904
 Hamburg, 1905
 Hans Wertheim, Berlin, 1906
 Kunstfor. i Kristiania, 1906
 Gal. Georges Petit, Paris, 1909

Kollektivutstillinger 

 Høstutst., 1897-1899
 Høstutst., 1901
 Høstutst., 1904-1905
 Champs de Mars, Paris, 1899
 Verdensutstillingen, Paris, 1900
 Norsk Kunstindustri, Kristiania, 1907
 Salonen, Paris, 1923
 Paris, 1927

Utsmykninger og verk i offentlige samlinger 

 Nasjonalmuseet, Oslo (relieffer, dekorative fat og en tegning) 
 Frogner kirke, Oslo (bl.a. en kanne i sølv og kobber, åttekantet dåpsfat i kobber)
 Thielska galleri, Stockholm (kaffe- og teservice i sølv)

Referanser 

Norske malere
Norske siselører